**Vakok és Gyengénlátók Közép-Magyarországi Regionális Egyesülete  
41. hírlevél**

## Tartalom

[1. Tájékoztatás](http://freemail.hu/mail/index.fm#1.hir)  
[2. Meghívó klubnapi összejövetelre](http://freemail.hu/mail/index.fm#2.hir)  
[3. Izgalmas programok Kispesten - nem csak kispestieknek](http://freemail.hu/mail/index.fm#3.hir)  
[4. Zenés rendezvény Vácon](http://freemail.hu/mail/index.fm#4.hir)  
[5. Ceglédi találka](http://freemail.hu/mail/index.fm#5.hir)  
[6. Az audionarrációról mindenkinek első kézből](http://freemail.hu/mail/index.fm#6.hir)  
[7. Hangos-kép](http://freemail.hu/mail/index.fm#7.hir)  
[8. Munkalehetőség](http://freemail.hu/mail/index.fm#8.hir)  
[9. Események a masszázs háza táján](http://freemail.hu/mail/index.fm#9.hir)  
[10. A Láthatár bolt kínálatai](http://freemail.hu/mail/index.fm#10.hir)  
[11. Gyere velünk kikapcsolódni a kerületi lámpás klubokba](http://freemail.hu/mail/index.fm#11.hir)  
[12. Sűrűre és mozgalmasra sikerült az október a XIII-XIV. kerület lámpásklubjának tagjai számára](http://freemail.hu/mail/index.fm#12.hir)  
[13. Bemutatkozik a „MONDO”](http://freemail.hu/mail/index.fm#13.hir)  
[14. Harmadik Fogyatékosságtudományi Konferencia](http://freemail.hu/mail/index.fm#14.hir)  
[15. Hangpárbaj](http://freemail.hu/mail/index.fm#15.hir)  
[16. Még nem látta? Most megnézheti](http://freemail.hu/mail/index.fm#16.hir)  
[17. Apró hírek - programmorzsák](http://freemail.hu/mail/index.fm#17.hir)

## 1. Tájékoztatás

Tisztelt Tagjaink, Olvasóink!   
  
Értesítjük Önöket, hogy a budapesti központi Ügyfélszolgálat 2015. november 13-án pénteken csak telefonos megkereséseket tud fogadni 8-12 óráig, a személyes félfogadás szünetel.   
  
Köszönjük megértésüket, és elnézést kérünk az esetleges kellemetlenségért!   
  
Ügyfélszolgálat

## 2. Meghívó klubnapi összejövetelre

Kedves Erzsébetvárosi Tagunk!   
  
Örömmel értesítünk következő klubnapunkról, melyre szeretettel invitálunk Téged és kedves Ismerősödet, Kísérődet!   
  
Időpontja: 2015. november 11. szerda, 15 órától 17 óráig. Helyszín: K11 Kulturális és Művészeti Központ (VII. kerület, Király u. 11.) Ezúttal ügyfélszolgálatot tartunk, velünk lesz Széles Attiláné (Panka) munkatársunk, aki szívesen válaszol bármilyen kérdésedre a témát illetően és lehetőséget biztosítunk a 2016-os évi tagdíj befizetésére is, amennyiben kényelmesen, helyben intéznéd el. Ezen kívül pedig a témánk a kerületi kulturális és szórakozási lehetőségek lesznek, és megbeszéljük, hogy a jövőben hova látogassunk el. Természetesen a jó hangulat, a kellemes frissítő és a finom rágcsálnivaló most sem fog elmaradni. Részvételi szándékodat, vagy amennyiben a helyszínre jutásban segíthetünk Neked, kérjük, hogy jelezd az alábbi elérhetőségek egyikén:   
e-mail: [lampas.erzsebetvaros@gmail.com](javascript:fm.eMailClicked.raise('lampas.erzsebetvaros@gmail.com');)   
telefon: Doktor Kata +36-70 387-52-66 , Eleki Abigél +36-70 984-85-93   
  
Sok szeretettel várunk!   
Kata és Abigél (Erzsébetváros lámpásai)

## 3. Izgalmas programok Kispesten - nem csak kispestieknek

Egy kellemes hétvégi programra invitálunk benneteket 2015. november 7-én! Az őszi ásvány- és ékszerbörzét kár lenne kihagyni!   
  
Közel 90 asztalon tekinthetik meg az érdeklődők a csodálatos ásványokat, eredeti kőzeteket, kagylókat, csigákat, és különféle gyógyító ásványokat is, valamint az ezekből készült ékszereket, ajándéktárgyakat.   
  
Találkozunk szombaton, november 7-én, 10 órakor az 50-es villamos Kossuth téri megállójában (Határ úttól a 3. megálló).   
  
Részvételi szándékotokat kérem jelezzétek, vagy a Facebookon, vagy a 06 70 984 8868-as telefonszámon, vagy a [lampas.kispest@gmail.com](javascript:fm.eMailClicked.raise('lampas.kispest@gmail.com');) e-mailcímen.   
  
Sok szeretettel várunk mindenkit!   
  
Szeretettel meghívunk benneteket egy másik programra is Kispestre, a Nagy Balogh János Kiállító terembe 2015. november 10-én 15 órára. Fajka János zománcművész 80. születésnapi kiállítását tekintjük meg tárlatvezetéssel. A kiállított tárgyak közül többet meg is lehet tapintani.   
  
Találkozunk kedden november 10-én, 14.45-kor a 42-es villamos Templom téri megállójában (Határ úttól a 3. megálló).   
  
Részvételi szándékotokat kérem jelezzétek, vagy a Facebookon, vagy a 06 70 984 8868-as telefonszámon, vagy a [lampas.kispest@gmail.com](javascript:fm.eMailClicked.raise('lampas.kispest@gmail.com');) e-mailcímen.   
  
Mindkét program ingyenes!   
Sok szeretettel várunk mindenkit!   
  
Kispest lámpásai

## 4. Zenés rendezvény Vácon

Kedves Tagtársam! Kedves Érdeklődők!   
  
Szeretettel meghívunk következő rendezvényünkre:   
2015. november 14-én 14 órától ZENÉS RENDEZVÉNYT tartunk a Madách Imre Művelődési Központ 8. termében.   
  
PROGRAM:   
Ismét meghívtuk e két fantasztikus hangú fiatal tehetséges lányt, hogy varázsolja el a közönséget hangjával:   
  
Fehér Lili (a 2015-ös Dunakanyar Hangja győztese (ismert dalokat zongorázik és énekel)   
  
Grubits Blanka (musical színész, a 2015-ös Dunakanyar Hangja különdíjasa) musical dalokkal és modern énekekkel lép fel   
  
A két tehetséges lány után a Váczi Néptáncegyüttes fogja ropni a táncot a jelenlévőknek.   
  
Kérem, ha kíséretre van szükségetek, mielőbb jelezzétek telefonon!   
Szeretettel várunk Benneteket, egy finom szendvicsre, üdítőre, és egy kellemes délutánra!   
és még….. TOMBOLA TOMBOLA TOMBOLA!!!!!   
  
Üdvözlettel:   
  
Dr. Miski Anikó és Okos Levente   
Dunakanyari Látássérültek Egyesülete   
06 20 955 0594

## 5. Ceglédi találka

MEGHÍVÓ

Tisztelt Tagtársunk!   
  
Szeretettel meghívjuk Önt, és kedves családját klubnapunkra, amit 2015. november 19-én, csütörtökön, 10 órai kezdettel rendezünk meg.   
  
Helyszín: 2700 Cegléd, Alkotmány u. 11.   
  
Lehetőségekhez mérten üdítőt, pogácsát, süteményt hozzanak magukkal.   
A talp alá valóról tagtársunk, Berta András gondoskodik.   
Klubnapunkon mindenkinek lehetősége van még a 2015. évi VGYKE bélyegek megvásárlására és az 1500 Ft-os ceglédi egyesületi tagdíj befizetésére is.   
  
Ügyfélszolgálati irodánk nyitva tartása:   
Kedd, Csütörtök: 8 – 14 óráig   
Egyesületi telefon elérhetőség: 06- 70 / 773-40 44   
E-mail: [ctle@freemail.hu](javascript:fm.eMailClicked.raise('ctle@freemail.hu');)   
  
Sok szeretettel várjuk rendezvényünkre!   
Cegléd, 2015. 11 03.   
Tisztelettel:   
Nagy Emese elnök sk

## 6. Az audionarrációról mindenkinek első kézből

November 17-én kedden, 15 és 17 óra között mindenkit várnak szeretettel a XIII-XIV. kerület lámpásai: Jánosi Veronika és Susovich Erika. Nem akármilyen témával készülnek! Tóth Cecília, a Pesti Magyar Színház hivatásos audionarrátora látogat el hozzájuk, hogy meséljen a kulturális, legfőképpen a színházi akadálymentesítésről. Az egyenlő hozzáférés mindannyiunk ügye, de legfőképp az érintetteké! A narrált kulturális események olyan élményeket, tapasztalatokat tesznek elérhetővé a látássérült emberek számára, amelyekről a közelmúltig jobbára lemondani kényszerültek. Ha szereted a színházat, a festményeket, a fotókat és úgy érzed, neked is jogod van a vizuális kultúra élvezetéhez, ott a helyed klubon! Jelezvén a kezdeményezés fontosságát, Fodor Ágnes elnök asszony és Ruzsa Viktor, a Civil Rádió riportere is ellátogat erre az eseményre!

## 7. Hangos-kép

Ismét egy kép, amit Susovich Erika tesz ?láthatóvá? szavai által

André Derain: Halászkikötő

Jellegzetesen expresszionista, neoimpresszionista festmény, a színeké a főszerep, úgy bánik velük a festő, akár Matisse, nem az életszerűséget, a hitelességet szolgálják, hanem a kontraszthatások ábrázolását, egy intenzív benyomást, egy pillanatnyi hangulatot, egy kellemesen álomszerű élményt. Valóban egy halászkikötőt látunk egy párás és meleg, zsúfolt, zsibongó mediterrán öbölben. A háttérben kis tengerparti házikók sorakoznak, akár az építőkockák, a nézőhöz közelebbi parton pedig tizenegy árbocos halászcsónak ringatózik lágyan, leengedett vitorlákkal, kis csoportokban. Mögöttük két másik csónak igyekszik épp a kikötőbe, terebélyes háromszögforma vitorlájuk a szélnek feszül. A halászok a parton vagy még hajóikban tevékenykednek, kikötik azt, beszélgetnek, kipakolják az árut, majd párba állva hordják - talán a közeli piacra, ami már nem látható a képen. Az alakokat a festő csak érzékelteti, nincsenek kirajzolva, jól megkomponált festékfoltok csupán, az arcukat se látni, kicsit mintha felülnézetből szemlélnénk az eseményeket. Ez a foltos, maszatos bizonytalan kontúrozottság jellemzi az egész festményt, a barátságos narancsszín hajók spenótzöld árnyékait a sötéten kéklő víz felszínén és az ugyancsak narancsos parti fövenyt, ami szinte belemosódik a zavarba ejtően kék tengerbe.

## 8. Munkalehetőség

A MOL Nyrt kínál munkalehetőséget látássérült, angol nyelvtudással rendelkező informatikus szakemberek részére.   
Az Önéletrajzokat az [info@vgyke.com](javascript:fm.eMailClicked.raise('info@vgyke.com');) címre szíveskedjenek megküldeni.   
A betölthető pozíciókkal kapcsolatban a jelentkezőknek elérhetőségeiken további tájékoztatást nyújtunk.   
  
Fodor Ágnes   
VGYKE Elnök

## 9. Események a masszázs háza táján

Egyesületünk masszőrei 2015. őszén több alkalommal népszerűsítették a gyógymasszázs szolgáltatást.   
Felkérést kaptunk a Zuglói Sportcentrumtól, az Óbudai Szent Margit Rendelőintézettől, valamint a Terézvárosi Egészségügyi Szolgálattól. Alkalmanként 2 masszőrrel vonultunk ki, irodai hát-, nyak-, váll; illetve talpmasszázs szolgáltatás lehetőségét nyújtva.   
  
2015. szeptember 26-án a Zuglói Sportcentrum szervezésében részt vettünk a Gasztro fesztiválon. Az esős idő ellenére jó hangulatban telt a nap és érdeklődők is akadtak. Pappné Németh Gabriella és Págány Noémi képviselték az Egyesületet.   
  
2015. október 10-én Óbudán voltunk 9 és 15 óra között az Óbudai Szakrendelőben, ahol az önkormányzat egészségnapot szervezett az önkormányzat dolgozói részére. Orsós Sándor és Págány Noémi masszíroztak. Nagy volt az érdeklődés és pozitívak a visszajelzések.   
  
2015. október 19-én a Terézvárosi Egészségügyi Szolgálat által a kerületi lakosság számára megrendezett egészségnapon vettünk részt, ahol Fényi Szilárd és Págány Noémi masszíroztak. Olyan nagy volt az érdeklődés, hogy a program végén már csak 5 perces masszázsra volt lehetőség. Sokan mindkét masszázst szerették volna kipróbálni. Mintegy 60 ember tapasztalhatta meg aznap a masszázs pozitív hatásait.   
Sokan örömmel vették, hogy már a Csengery utcai Szakrendelőben is dolgoznak masszőreink.   
  
Ezek az események mindig összehozzák az embereket, mert a rendezvények pozitív hangulatúak és építő jellegűek.   
  
Bejelentkezés és időpont egyeztetés a masszázs szolgáltatásra hétköznap 18 óráig:   
70/773-3988 vagy 445-4036

## 10. A Láthatár bolt kínálatai

Kedves Vásárlóink!   
  
**Tájékoztatás!**   
A magyarul beszélő, üveglapos konyhamérleg átmenetileg nem kapható. Előre láthatólag 2015. november végén lesz újra megvásárolható.   
  
**Novemberi akcióink!**   
  
Készleten lévő gyógynövényes párnáink, valamint gyertyáink 20% kedvezménnyel kaphatók.   
  
Újdonságok a Láthatár boltban:   
Nagyítók:

* 3 lencsés-5X10X15X erősségű nagyító 3100Ft
* 5X erősségű nagyító 2450Ft
* 3X, 60mm átmérőjű nagyító lencse 4250Ft
* 3X 50mm átmérőjű, kihajtható nagyító 1700Ft

Játékok:

* tapintható, mágneses betűk-számok 650Ft
* Rubik, tapintható sudoku 2250Ft
* ügyességi, fa kirakó játékok 450Ft-tól

Segédeszközeink:

* Revolution 5 részes, grafit bot 10.500 Ft
* Revolution klasszikus botvég 1250 Ft
* Görgős végű, grafit bot, 6 részes 16.990 Ft
* Görgős végű, aluminium bot, 4 részes 13.990 Ft
* Görgős botvég 5990 Ft
* Bot tartó 3490 Ft
* Automata tűbefűző 1790 Ft
* Szabócenti 2590 Ft
* Tapintható mérőszalag 2 méteres 1990 Ft
* Tapintható mérőszalag 1,5 méteres 1450 Ft
* Fém, forrásjelző tejőr 1990 Ft
* Folyadékszint jelző 5490 Ft

Jó állapotú, használt eszközeink:

* Braille írógép 35.000 Ft
* Németül beszélő számológép(Sharp típusú) 5500 Ft
* Nagy gombos, vezetékes telefon 5000 Ft

Elérhetőségeink és a bolt nyitvatartása:   
Cím: 1146 Budapest, Hermina út 57.   
Nyitvatartás: kedd, szerda, csütörtök 09.00-17.00 óra között.   
Pénteken: 09.00-15.00 óra között   
  
Telefon: (1) 384-55-41 4-es menüpont.   
Mobil: 06 70 383 3611   
E-mail: [lathatar@vgyke.com](javascript:fm.eMailClicked.raise('lathatar@vgyke.com');)   
weboldalunk:   
<http://www.vgyke.com/lathatarbolt>   
közösségi oldalunk:   
<https://www.facebook.com/lathatarbolt>   
Csoportokat előzetes telefonos egyeztetés esetén hétfőn is kiszolgálunk.   
  
Katona Zsuzsanna,   
boltvezető

## 11. Gyere velünk kikapcsolódni a kerületi lámpás klubokba

Ahol dolgozom, nagyon jókat szórakozom,   
És a klubtagokkal nagyon jó a kapcsolatom.   
Sokszor meghívnak minket más kerületből,   
Kirándulni megyünk is velük egyből.   
De vannak múzeumok, koncertek, színházi előadás,   
Hova egyedül nem mennék, jön még valaki más.   
A kis csapat kacagása hallatszik az utcába,   
Néznek a járókelők, mi a vicces már na!   
Segítenek nekem, neked is, ha kéred,   
Érezd jól magad, úgy is, ha nincs pénzed.   
Legalább egy hónapban egyszer gyere el a klubba,   
Meglásd, belemerülsz Te is a jó hangulatba!   
  
Széles Attiláné /Újpesti lámpás klub vezetőtárs./   
Szeretettel várják kedves Tagjainkat a Kerületi Lámpás Klubok.   
A helyszínekről érdeklődni az alábbi elérhetőségeken lehet.   
VGYKE ügyfélszolgálat (Hermina):   
061/384-55-41   
[ugyfel@vgyke.com](javascript:fm.eMailClicked.raise('ugyfel@vgyke.com');)

## 12. Sűrűre és mozgalmasra sikerült az október a XIII-XIV. kerület lámpásklubjának tagjai számára

A hónap első programja 9-én egy igazán mozgalmas színdarab, Arnold Wesker: A konyha című művének audionarrált előadása volt. A darab sokszereplős és az összes karakter együtt mozog a színpadon, úgyhogy nem volt könnyű dolguk sem a színészeknek, sem a látássérült nézőknek, ha követni akarták a dialógusok pergő hangváltásait és a narrációt is, de azért megbirkóztunk vele. Engem kifejezetten érdekel a narráció, mint hivatás, úgyhogy én is hallgattam. Nem ez az első akadálymentesített színházi előadás, ahol jártam, de mindenképpen ez volt a legdinamikusabb és legaprólékosabban kidolgozott. Úgy éreztem, a narráció által számomra is új jelentéstartalmakkal gazdagodik az előadás. A produkció résztvevői és alkotói nagyon készségesek voltak, nem csak külön kulisszabejárást biztosítottak nekünk, ahol közelebbről is megismerkedhettünk a színpadi térrel és a kellékekkel, de Cili az előadás audionarrátora (Tóth Cecília, akit a november 17-ei klubunkra is meghívtunk, 15 és 17 óra között tart nekünk előadást az audionarráció kapcsán) a szünetben külön odajött, hogy érdeklődjön minden rendben van-e a technikai apparátussal. Az előadás után személyesen is megismerkedhettünk a rendezővel és néhány színésszel, akik igyekeztek látássérült nézőpontból válaszolni a feltett kérdésekre. Rögtönzött miniérzékenyítés gyanánt beszélgettünk egyrészt arról, hogy mit is jelent pontosan a "vizualitás" fogalma egy született vak ember számára, hogyan lehet valamit elképzelni, képek nélkül, de szóba kerültek színpadtechnikai kérdések is, pl., hogy miért lejt a díszlet (vizuális okokból, különben nem látnánk a hátul mozgó karaktereket) és hogyan is tud azon ennyi színész, ilyen magabiztossággal egyszerre mozogni. Mint megtudhattuk, nem könnyen, fontos a gyakorlás, az összhang és a megfelelő koreográfia.   
  
Második programunk, rögtön másnap, 10-én, a jelenvaló múltba vezetett a Budai Várhegy lábához, a Sziklakórház félhomályába. A történelmi kirándulás a II. világháború alatt épült, óvóhelyként is szolgáló komplexumba, egyszerre volt izgalmas, megindító és hátborzongató. A hely már csak azért is különleges, mert a tárgyak és installációk tapinthatóak, így látássérültek számára is sokkal élvezhetőbb az egyébként kifogástalan tárlatvezetés.   
  
Következő alkalommal, 13-án - kihasználva a kínálkozó lehetőséget - Vera és én ellátogattunk néhány tag társaságában az első moziestre a Lipták Villába, hogy megnézzünk egy remek humorral és szerethető iróniával megalkotott nagy klasszikust, az Életrevalókat, Bonecz Ervin, a 90 decibel projekt vezetőjének audionarrációjával. A vetítés különlegességét az adta, hogy az egyenlő esélyű hozzáférés jegyében a narrációra ezúttal nem csak a látássérült nézőknek volt szükségük, hanem az éplátóknak is, lévén a film nagyobb részét kép nélkül élvezhették az odalátogató vendégek. Nekem személy szerint okozott némi koncentrációs nehézséget a vizualitás hiánya, de ennek ellenére nagyon tetszett ez a koncepció és csodálatos kezdeményezésnek tartom, hogy ezáltal közelebb kerül egy éplátó és egy látássérült ember kulturális élménye, tapasztalata egymáshoz. Érdekes volt, hogy vajon mit teremt meg a képzelet és az hogyan viszonyul a valósághoz, amikor épp volt kép, összehasonlítottam a kettőt, mint mikor könyvet olvasok és elképzelem a szereplőket, aztán pedig látok egy filmadaptációt vagy mondjuk egy rádiójátékot hallgatok, amihez nem tartozik kép. Bár ez a fajta filmélmény vélhetőleg nem azonos egy látássérült ember hasonló tapasztalatával, mégis egy új csatornán keresztül történő, másfajta odafigyelést igénylő befogadást tesz lehetővé a látók számára is.   
  
A hónap negyedik programja 20-án egy kiskoncert volt a Zuglói Civil Házban, melyet húgomnak, Julcsinak (Susovich Júlia) köszönhettünk, igazi kis Művészetek Palotáját varázsolt a klubhelyiségből. Az élőzene sokak érdeklődését felkeltette, több mint 20-an látogattak el a jeles eseményre, kollégák, tagok vegyesen. Julcsi egyébként a Liszt Ferenc Zeneművészeti Akadémia tanulója, brácsa tanszakon. Mivel szólót játszott, igyekezett olyan darabokat választani, melyeket kifejezetten brácsára vagy hegedűre írtak, a kisebb etűdöktől, egy-két komolyabb lélegzetű zeneműig. Játszott például Bach hegedűpartitáiból és csellószvitjeiből, valamint Hoffmeister szólóetűdjeiből is. A hallgatóság érezhetően átszellemült, áhítatos csönd övezte a rögtönzött hangversenyt.   
  
Ötödik alkalommal egy rendhagyó városnézésen vehettek részt a kalandra és helytörténeti érdekességekre nyitott klubtagok. Múlt hét csütörtökön (29-én) ugyanis egy nagyon különleges körsétát tehettünk a belvárosban, megérintve annak múltját egy idegenvezető hölgy segítségével, aki kifejezetten látássérülteknek tart akadálymentesített minitúrákat a város szívében. Egy órás sétánkat a Kálvin tér közelében, Pest középkori városfalának megérintésével kezdtük. Megtudhattuk, hogy a mészkőből rakott erős fal évszázadokon át védte Pest lakóit az ellenséges seregektől és egy apró részletét eldugott kis fedett aula őrzi, emeletnyi mélységben a jelenlegi város utcaszintje alatt. Innen továbbsétáltunk az Egyetem térre, ahol egykor Petőfi Sándor, Deák Ferenc és Jókai Mór is lakott, itt meséltek nekünk a régi pesti elit szokásairól, miközben leülhettünk a könyv alakú szökőkút és szobor simára munkált, ha nem is kifejezetten kényelmes, de autentikusan egyetemvároshoz illő márványos felületére. Ezután betérünk az egykori Károlyi-kastély, ma PIM kapualjába, hogy a fakockákon halkan lépdelve idézzük fel a főúri élet eseményeit, bálokat, fogadásokat. A Károlyi kertben megismerkedtünk a hely néhány különleges fájával és egy ugyancsak különleges négylábú lakójával, Karcsival, a méltán híres nyúllal, akinek külön elkerített kuckója van a kert bokrai között. Végül a kertet elhagyva, az egykori Molnár és Moser illatszer kereskedés házánál kipróbáltuk, hogy milyen is lehetett egy pesti dáma illata...   
  
Utolsó programunk alkalmával, mintegy a hónap kereteként ismét színházban jártunk, de ezúttal egy vidám darabot és egy egészen más műfejt választva. 31-én, szombaton a Budapesti Operettszínházba látogattunk el egyik tagunkkal, aki születésnapi ajándék gyanánt kapta a programot Verától és tőlem. Az Én és a kisöcsém c. közkedvelt operettre sikerült 3 jegyet szereznem jótékonysági alapon, kellemes meglepetésként mindhármunknak. A darab nem volt akadálymentesítve és bár értelemszerűen túlnyomórészt zenés etűdökből épült fel a cselekmény, jócskán akadtak narrálni való részek is, ahol kipróbálhattam magam élesben, igazi kihívás volt, de nagyon jól szórakoztunk.

## 13. Bemutatkozik a „MONDO”

Tisztelt olvasók, Kedves Hölgyem/Uram!   
A Társaság a Szabadságjogokért (TASZ) ezennel meghívja Önt és/vagy munkatársait november 28-án a Gödör Klubban megrendezésre kerülő eseményünkre.   
Fogyatékosügyi kampányunk kapcsán egy saját fejlesztésű kártyajátékot (MONDO) mutatunk be egy egész napos rendezvény keretében. A kártyajáték egyedülálló Magyarországon és azzal a céllal készült, hogy a fogyatékossággal élő gyerekek, valamint szüleik egy olyan hatékony eszközt használhassanak, ami a mindennapokban is képes a gyerekek jogainak érvényesülését elősegíteni. Bővebben a kampányról a honlapunkon tud olvasni: szuloi.tasz.hu   
A rendezvény időpontja: 2015. november 28. szombat 12.00-17.00   
Helyszíne: Gödör Klub - G3 Rendezvényközpont   
1061 Budapest VI. Király utca 8-10 (Central Passage)   
rendezvény programja:   
12h - Charity jóga   
14h- MONDO, kártyajáték bemutató kerekasztal-beszélgetés   
16h - Lóci játszik ft.Szeder-Szabó Kriszti koncert   
  
A rendezvény ingyenes!   
További kérdéseikkel ne habozzanak keresni a 061 209 0048-as telefonszámon   
vagy a [jokan.andrea@tasz.hu](javascript:fm.eMailClicked.raise('jokan.andrea@tasz.hu');) email címen.   
Üdvözlettel, Jokán Andrea   
Önkéntes koordinátor/ Volunteer coordinator   
Társaság a Szabadságjogokért   
Hungarian Civil Liberties Union   
H-1136 Budapest   
Tátra utca 15./b   
+36-1-209-0046   
tasz.hu

## 14. Harmadik Fogyatékosságtudományi Konferencia

2015. november 17.   
  
Az ELTE Bárczi Gusztáv Gyógypedagógiai Kara, az OTKA 111917K, a Fogyatékosságtudományi Doktori Műhely és az MSZT Fogyatékosságtudományi Szakosztálya tisztelettel meghívja Önt a Magyar Tudomány Ünnepe alkalmából megrendezésre kerülő Harmadik Fogyatékosságtudományi Konferenciára, melynek témája:   
Perspektívák dinamikája a fogyatékosságtudományban   
  
"Biztos vagy abban, hogy a padló nem lehet egyben mennyezet is?"   
  
A konferencián a fogyatékossággal kapcsolatos jelenségek és gyakorlatok sokféle magyarázatára, az egyetemessé tágított centrális látásmód egyedülvalóságának megkérdőjelezésére összpontosítunk. Célunk, hogy a perspektívák sokaságának dinamikáján keresztül megmutassuk azt az élénk erőteret, ahol a nézőpontok egymásnak feszülő különbözősége végül mégiscsak egy egységet létrehozva összefonódik.   
  
PROGRAM   
  
Levezető elnök: Cserti-Szauer Csilla Drs.   
  
09.00–10.00 Regisztráció   
10.00–10.10 Megnyitó: Zászkaliczky Péter PhD   
10.10–11.00 Vitaindító előadás: Prof. Dan Goodley – Dis/entangling critical disability studies. A kritikai fogyatékosságtudomány kibontása (Tolmácsok: Flamich Mária Drs. és Sós Éva)   
11.00–11.30 Kérdések, hozzászólások   
11.30–12.30 Első kerekasztal: A fogyatékosságtudomány és a gyógypedagógia konstruktív együttműködésének lehetőségei.   
Vezeti: Cserti-Szauer Csilla Drs.   
  
Résztvevők: Prof. Dan Goodley, Bánfalvy Csaba PhD, habil., Hoffmann Rita Drs., Prónay Beáta   
12.30–13.30 Ebédszünet (étkezési lehetőség a helyi menzán)   
13.30–14.00 Előadás: Könczei György D.Sc – Az OTKA 111917 K kutatás ismertetése, a kerekasztalok felvezetése   
14.00–14.40 Előadás: Horváthné Dunaveczki Leona - Az anyaság, mint az élettörténet része   
14.40–15.00 Kérdések, hozzászólások   
15.00–16.00 Második kerekasztal: Anyaság több szólamban   
Vezeti: Szekeres Erzsébet   
Résztvevők: Dóra Krisztina, Horváthné Dunaveczki Leona, Nyikonyukné Faragó Anna, Katona Vanda Drs.   
  
16.00–16.40 Előadás: Horváth Péter László Drs. és Sándor Anikó Drs. - Bioetika a fogyatékosságtudomány perspektívájából   
16.30–16.50 Kérdések, hozzászólások   
17.00–18.00 Harmadik kerekasztal: Biomedicina, bioetika, genetika, fogyatékosság   
Vezeti: Horváth Péter László Drs. és Sándor Anikó Drs.   
Résztvevők: Dr. Dósa Ágnes PhD, Győri Zsófia, Dr. Kálmán Zsófia PhD, habil., Kovács Lívia, Orosz Gábor Viktor PhD, Holló László PhD   
  
A rendezvényen jelnyelvi tolmácsolás és szinkrontolmácsolás biztosított.   
  
A részvétel ingyenes, de regisztrációhoz kötött.   
Kérjük, regisztráljon itt: <https://docs.google.com/forms/d/17cy1pBK4GF-XcRF2W0EXxH2RQHECUm9OYjaKsXAPHWw/viewform?c=0&w=1>

## 15. Hangpárbaj

Értesítjük és felhívjuk zenét szerető és zenét gyakorló énekelni vágyó tagjainkat és hozzátartozóikat, hogy 2015. november 15.-én 10 órai kezdettel könnyűzenei tehetségkutató versenyt rendez a VGYHE Közművelődési és Kulturális Bizottsága a Vakok Iskolája Nádor Termében (1146 Budapest Ajtósi Dürer sor 39.).   
  
Részvételi díj: ingyenes.   
  
A verseny jelentkezési feltételei: minden 14. életévét betöltött tagsági viszonytól független sorstárs és hozzátartozója jelentkezhet, aki szeret énekelni és muzsikálni, valamint zenét tanul, de nem rendelkezik működési engedéllyel. Természetesen, ha csak kedvtelésből énekel és muzsikál, azt is szívesen várjuk.   
  
Mivel a rendezvény integrált, látó személyek is a fenti feltételek mellett jelentkezhet a megmérettetésre.   
  
Két kategóriában indítunk versenyt: énekes kategória, ahol megfelelő kísérettel szóló énekesek produkcióit várjuk - egy lassú és egy temperamentumos, gyors számot kérünk. Időtartam 8 perc. A kíséret lehet élő zene, de zenei alapokat is elfogadunk MP3-as CD lemezen.   
  
A hangszeres kategória egy vagy több szóló hangszer illetve hangszeres előadók részvételével történik. Időtartam 8-10 perc, egy lassú és egy gyors szám a követelmény. Természetesen együttesek is részt vehetnek a versenyben.   
  
Jelentkezési határidő: 2015. november 10.   
  
Jelentkezni lehet a Kulturális Bizottság e-mail címén:   
[kkb@herminaegyesulet.hu](javascript:fm.eMailClicked.raise('kkb@herminaegyesulet.hu');) vagy Nagy Krisztinánál: [horizontkultura@gmail.com](javascript:fm.eMailClicked.raise('horizontkultura@gmail.com');)   
vagy Bereczk Istvánné kulturális vezetőnél a 06-20-9770-356-os telefonszámon   
vagy írásban a Hermina Egyesület levélcímén 1406 Budapest Pf. 40.   
  
A versenyben mindkét kategóriában díjakat osztunk ki, és zsűri bírálja el a produkciókat.   
  
Jó felkészülést kívánunk és minden érdeklődőt szeretettel várunk!   
  
A VGYHE Közművelődési és Kulturális Bizottsága nevében:   
Bereczk Istvánné, kulturális vezető

## 16. Még nem látta? Most megnézheti

A Pesti Magyar Színház örömmel tájékoztatja, hogy 2015. november 11-én 19.00-kor Arnold Wesker: A konyha című előadását közönségünk látássérült tagjai számára audio-narrációval akadálymentesítjük.   
  
A konyha előnarrációja:   
<https://www.youtube.com/watch?v=4_bpfBPj_v0&list=PLf6z5kBuIe32CrTwRpoFMVOk6VL8btgHd&index=7>   
  
A technikai berendezésről   
A 2015/2016-os évadtól a Pesti Magyar Színház a Sennheiser Audio Partner Kft. segítségével teszi akadálymentessé a színházi programjait a látássérült közönség számára.   
Az audio specialista Sennheiser MobileConnect rendszere a legelső olyan megoldás, amely élő hangot közvetít a mobileszközökhöz. Ez az univerzális rendszer wi-fi kapcsolaton keresztül streaming formátumban és tökéletes szájszinkronnal továbbítja az audio tartalmakat a felhasználó okostelefonjához, amely egy alkalmazás segítségével rögtön mobil vevőegységgé alakul át.   
Az iOS applikáció ingyenesen tölthető le innen:   
<https://itunes.apple.com/us/app/sennheiser-mobileconnect/id848127271?mt=8>   
Az android applikáció ingyenesen tölthető le innen:   
<https://play.google.com/store/apps/details?id=de.sennheiser.sst.mobileconnect>   
Amennyiben Ön nem rendelkezik olyan mobileszközzel, amelyre az applikáció letölthető lenne, úgy a mobileszközök ingyenes kölcsönzését a Pesti Magyar Színház biztosítja.Az eszközök korlátozott számban használhatók, ezért kérjük, részvételi szándékát jelezze!   
Helyszín: Pesti Magyar Színház, 1077 Budapest, Hevesi Sándor tér 4.   
Megközelíthetőség: A 73-as, 74-es és a 76-os trolibuszokkal, melyek az Izabella és a Wesselényi utcában állnak meg, továbbá pár perces sétával elérhető a Király utcában közlekedő 70-es és 78-as trolibuszok útvonaláról vagy a Blaha Lujza téri metróállomástól, és az Erzsébet körútról, a 4-es 6-os villamosok Wesselényi utcai megállójától.   
Jegyár: 2600-3000 Forint, melyből a látássérülteknek -50%-ot, kísérőiknek pedig -25% kedvezményt biztosítunk.   
Jegyigénylés és részletes információk:   
Tóth Cecília, társadalmi felelősségvállalási referens   
e-mail: akadalymentesites kukac mszinhaz pont hu [akadalymentesites@mszinhaz.hu](javascript:fm.eMailClicked.raise('akadalymentesites@mszinhaz.hu');) telefonszám: 06-20-823-3291

## 17. Apró hírek - programmorzsák

**a, - Családi Kulturális Fesztivál: Magyarország családfája   
2015. november 7. 11:00, Millenáris Park**   
  
A MILLENÁRISON november 7-én, szombaton a fesztivál központi helyszínén délelőtt 11 órakor néptáncosok és gólyalábasok közreműködésével avatják fel Magyarország családfáját. A megnyitón ünnepi beszédet mond Novák Katalin, az Emberi Erőforrások Minisztériumának család és ifjúságügyért felelős államtitkára.   
Az Etnofolk színpadon a Tébláb gyermek néptáncegyüttes produkciója után Gryllus Vilmos, a Kolompos, valamint a HoldDalaNap Zenekar muzsikál. A Családi Színpadon a Magonc Együttes koncertjét Szalóki Ági, majd az Óbudai Népzene Iskola művésztanárainak és növendékeinek koncertje követi. A fesztivált az estébe hajlóan a Makám Együttes: Holdfényt vetettem című Weöres Sándor versfüzérekből álló lemezbemutató koncertje zárja.   
A Teátrum Galériájában Böjte Csaba "A szeretet bölcsője" című könyvének fotókép kiállítását, valamint három neves grafikusművész, Rofusz Kinga, Szalma Edit és Szegedi Katalin Mesés képek című illusztrációit láthatják. A színházteremben a Semmelweis Orvostörténeti Múzeum, Könyvtár és Levéltár "Semmelweis Ikon" című tárlatát tekinthetik meg az érdeklődők. Szintén a Galéria biztosít helyszínt a bábszínházi és színházi előadásoknak, valamint a Ringató Meséknek.   
A Baba Sziget a legkisebb gyermekeket játszóházzal és gyermekmegőrzővel várja, továbbá itt kap helyet a Mesezengő, a Ringató, Korzenszky Klára produkciója, valamint a Tekergő Táncház is.   
A Családi Beszélgető Sziget programját délelőtt fél tíztől Pál Feri atya előadása nyitja. Őt követi Szuromi-Kovács Ágnes, aki Mindennapi kötéltáncosok című könyvét mutatja be. Bemutatkozik a Nagycsaládosok Országos Egyesülete. Céljuk az élet és az anyaság tiszteletére nevelés, a házasságért és a jövő generációért érzett felelősség erősítése, továbbá a nagycsaládok sajátos érdekeinek képviselete és szolgálata. Őket követi a Kárpát-medencei Családszervezetek Szövetségének bemutatkozása. A szervezet célja a családbarát szemlélet kárpát-medencei és nemzetközi terjesztése, valamint a térségben működő családszervezetek, illetve az érdekeiket képviselő civil kezdeményezések együttműködésének megszervezése. A szervezet tevékenységével erősíti a Kárpát-medencei magyarság nemzeti önazonosságának és összetartozásának tudatát, valamint segítséget nyújt a magyar nyelv használatának határokon túli fennmaradásában. A délután folyamán R. Fonyó Barbara mesél a nagycsaládosságról egy fiatal ötgyermekes anyuka szemüvegén keresztül. A "beszélgetős" programokat Smudla Szilvia "A család, ami a gyermeket körülveszi" című előadásra zárja.   
A családi programok egész nap folyamatosan várják a látogatókat a zárt helyszínek mellett a Park területén is. Lesz Míves Műhely, Mesterségem címere kalandjáték és Zsonglőr Tanoda is. Kitelepül a Magyar Posta Mesepostája és a Duna TV helyszínén lehetőség nyílik portréfotózásra is. A Márton napi kézműves és gasztronómiai vásárban kézműves ínyencségek, Márton napjához kötődő borkóstoló és ludas ételek valamint kézműves portékák vására várja a látogatókat. A Komédiás Utcában gólyalábasok, a kecskeméti Tintaló Cirkusz produkciója és még számos interaktív játék szórakoztatja a publikumot, emellett a szerencsés gyerekek személyesen megismerkedhetnek Dörmögő Dömötörrel és Garfielddel is.   
  
Forrás:<http://port.hu/pls/fe/festival.festival_page?i_festival_id=17763>   
  
**b, - Nem adják fel: Egy kávézó, ahol csak sérült emberek dolgoznak**   
  
Ilyen még nem volt Budapesten. A 8. kerületben hamarosan kávézó nyílik, ahol csak és kizárólag sérült emberek dolgoznak majd. Ők lesznek a pincérek, ők dolgoznak a konyhán, szóval pont úgy lesz minden, mint egy átlagos étteremben. A hely pár hét múlva működni fog, és ha hiszünk az ígéretnek, és miért ne hinnénk, itt nem lehet majd morcos, unott és közönyös pincérekkel találkozni.   
Hallgassák, nézzék meg a riportot.   
  
Forrás:<http://rtl.hu/rtlklub/hazonkivul/nem-adjak-fel-egy-kavezo-ahol-csak-serult-emberek-dolgoznak>   
  
**c, - A 90 Db. Társulat hírei**   
  
A 90 decibel narrátoraival az alábbi városokban találkozhatnak a közeljövőben: Kecskemét, Debrecen, Kaposvár, Veszprém, Tatabánya, a budapesti Nemzeti Színház, Új Színház és a Vígszínház.   
Nagy örömmel tájékoztatjuk Önöket, hogy elindult az akadálymentes mozi programunk is.   
A Zuglói Polgármesteri Hivatal, a Sugár Mozi (Örs vezér tere) és a 90 decibel példaértékű együttműködésével minden hónapban egy népszerű mozifilm narrációval lesz megtekinthető a Sugár Moziban. A mozi az Örs vezér téren a Sugár Bevásárlóközpont második emeletén található. A vetítésekről a honlapon és e-mailben is hírt fogunk adni.   
Várható filmek előzetesen: A kezdő, James Bond, Argo 2.   
Az előadásokról, színházi és mozi élményeikről, a narrációról, tervezett előadásokról továbbra is várjuk észrevételeiket, javaslataikat a fenti elérhetőségeken, illetve ha a helyszínek megközelítéséhez kérnének segítséget kérjük azt is jelezzék!   
A programokhoz kellemes időtöltést és jó szórakozást kívánunk!   
Üdvözlettel:   
Nyusti Szilvia   
A következő előadás kedvcsinálóját elolvashatják az alábbi linken:   
<http://www.hobbyradio.hu/news.php?readmore=2865>   
  
**d, - Magyar Nemzeti Galéria: MNG Senior   
2015. november 10., kedd 14.00-17.00, C épület**   
  
Aktív időskorúak számára kialakított programunkon a részt vevők különböző festészeti és képzőművészeti technikákat próbálhatnak ki, megismerkedhetnek a vonalak, a színek tulajdonságaival és mindeközben új élmények részesei lehetnek. A programok a múzeumpedagógiai műhelyben zajlanak.   
E heti téma: Kelmék ragyogása, tehetségek csillogása. Fessünk textilt papír hengerrel, és próbáljuk ki a papírszövést is!   
Részvételi díj: 600 Ft/fő   
Találkozási pont: C épület, információs pult   
  
Forrás:   
<http://www.mng.hu/programnaptar>   
  
**e, - Országos Star Wars Találkozó   
2015. november 14. 10:00 - 17:00, Lurdy Ház**   
  
Az Erő legyen veled! Star Wars rajongók, gyűjtők, jelmezesek és fanatikusok találkozója a Lurdy Házban: mini-tárlatok; játékok kicsinek és nagyoknak; játékbemutató és versenyek; kvíz-show; Cosplay-verseny; beszélgetés meghívott vendégekkel; művészeti workshop; jelmezes fotózás; Jedi kalandok – rohamosztagos hadjárat – fejvadász trükkök; előadások és vetítések egész nap. És még sok más érdekesség...   
INGYENES RENDEZVÉNY!   
Dátum: 2015. 11. 14. 10:00 - 17:30   
Helyszín: Lurdy Ház Budapest, 1097 Budapest Könyves Kálmán körút 12-14   
Facebook-esemény linkje: <https://www.facebook.com/events/734074000030320/>   
  
Forrás:   
<http://lurdyhaz.hu/event/orszagos-star-wars-talalkozo>   
<http://www.starwarsklub.hu/01_klub/klub_123/sw_klub_klub_123_2015nov14_beharangozo.htm>   
  
**f, - Harmadik Világraszóló Fesztivál   
2015. november 7-8., MüPa**   
  
A CIMBALOM ÉS A TÁROGATÓ LESZ A MÜPA SZTÁRVENDÉGE   
  
A harmadik, november 7. és 8. között megrendezendő Világraszóló Fesztivál nagy dobása újra a két hangszerhungarikum, a cimbalom és a tárogató lesz. A zenészek pedig, akik megszólaltatják, például Dresch Mihály vagy Balogh Kálmán.   
Egy zseniális magyar feltaláló, Schunda Vencel József műhelyében született meg a pedálcimbalom és a tárogató, az a két instrumentum, amely hangszerhungarikumként a magyarság nemzeti kincsének tekinthető. A 19. század végén Európa uralkodó családjai versengtek azért, hogy hallhassák hangjukat, külföldön azóta is töretlen az érdeklődés irántuk – írja a közlemény.   
A Müpa három évvel ezelőtt indította sorozatát, hogy felhívja a figyelmet a két különleges hangszerre. A tárogató időközben hivatalosan is hungarikummá vált, és a cimbalom is úton van afelé, hogy ezt a kitüntető címet megkapja a közeljövőben. A tárogató, akárcsak a cimbalom, másodvirágzását éli, ma már a világ minden tájáról érkeznek megrendelések hazánkba, a hangszer a népzenészek után a dzsesszmuzsikusok körében is hódít.   
Balogh Kálmán cimbalomművész Lukács Mikóssal közös projektje, a Cimbalomduó bekerült a vasárnap véget ért budapesti világzenei expo, a Womex15 hivatalos koncertprogramjába.   
November 7-én szombaton a Fesztivál Színházban közös koncerten szerepelnek együtt a legjobb tárogatósok és cimbalmosok, bemutatva, miként szól együtt a két hangszer a különböző zenei műfajokban, a népzenében, a historikus zenében és a dzsesszben. Színpadra lép Balogh Kálmán és Szabó Dániel (cimbalom), Dresch Mihály, Bede Péter (tárogató, szaxofon), Cserta Balázs (tárogató, szaxofon, klarinét), Novák Csaba (nagybőgő), Mester László (brácsa), György Mihály (gitár). Előkerülnek a rokon hangszerek is, köztük a kaval és Dresch Mihály billentyűs furulyája, a fuhun.   
A koncertet egy workshop előzi meg, amelyen a cimbalom és a tárogató múltjáról, jelenéről Nagy Ákos és Tóth József hangszerkészítő mester beszél, a zenészek pedig a fejlesztések eredményeiről és a két hangszert övező, egyre növekvő nemzetközi érdeklődésről szólnak.   
Az eseménysorozat része egy kiállítás, amelyen a muzeális értékűtől a legújabb fejlesztésű cimbalmokig, a negyvenkilós kiscimbalomtól a mintegy százkilós hangversenycimbalomig, az egyszerű kivitelűtől a dúsan faragottig többféle cimbalom lesz látható, valamint megtekintetők a Schunda Vencel József-, Stowasser János- és Tóth József-féle tárogatók.   
A kiállításon a tárogató közvetlen elődjének számító töröksíp, a klarinét és az oboa is szerepel. Ezekből "gyúrta egybe" a 19. század vége felé Schunda Vencel József az új hangszert, a tárogatót. A kiállítás november 17-ig látogatható a Müpa Zászlóterében.   
November 8-án vasárnap a Cifra Palota keretében a Müpa előcsarnokában a Junior Prima-díjas Enyedi Ágnes koncertjén ének, tánc, játék és hangszerbemutató várja a gyerekeket. A Világraszóló sorozat két főszereplője, a cimbalom és a tárogató itt is kitüntetett szerephez jut   
  
Forrás:   
<http://alfahir.hu/a_cimbalom_es_a_tarogato_lesz_a_mupa_sztarvendege>   
  
**g, - A Nagy rajzolás – pályamunkák kiállítása   
2015. november 14., szombat 10.00–13.00**   
  
Idén is ünnepeljük a Nagy rajzolást a Vasarely Múzeumban. 2011 óta figyelünk arra, hogy a program felnőttekhez, tizenévesekhez és gyerekekhez is szóljon. Tavaly és idén együtt dolgoztunk a látássérültekkel, hogy mindenkinek legyen hozzáférése a tárlathoz és a programhoz.   
A Vasarely Múzeum kora ősszel pályázatot hirdetett meg, arra ösztönözve minden korosztályt, hogy egy 1974-es, a múzeumi tárlaton látható Vasarely kollázsról történetet vagy verset írjanak, majd ezt illusztrálják is. A látássérültek is bekapcsolódhattak a felhívásba, hiszen a kép mellé egy térbeli modell is került, mely látássérülteknek segít Vasarely művészetének megértésében.   
A rendezvényen belül a kiállítás megnyitója 11 órakor lesz. Utána találkozhatsz Pankaszi Istvánnal, a múzeum egyik papírrestaurátorával, aki beavat minket a műhelytitkokba. Megtudhatjuk tőle, hogyan sérült meg Quivar és hogyan restaurálta.   
A Nagy rajzolás a Múzeumok őszi fesztiválja program keretében valósul meg.   
Hol: Vasarely Múzeum, Budapest   
Mikor: 2015. november 14., szombat 10.00–13.00   
Kinek: Felnőtteknek, tizenéveseknek és gyerekeknek   
Belépő: Ingyenes   
  
További információ:   
<https://www.facebook.com/events/1097979923553123/>   
  
**h, -Budapesti Sétajárat**   
  
Újabb muzeális járművet köszönthetünk a budapesti közlekedésben: 2015. november 6-tól Társaságunk üzemeltetésében elindul a Budapesti Sétajárat. Az új járat pénteken, szombaton és vasárnap 10:00–17:00 óra között félóránként közlekedik majd (első indulás: 10:00, utolsó 16:30) a Műcsarnok elől indul és teszi meg az útját a Városliget nevezetességei között. Az utazás díja gyermekek esetében (3 éves kortól) 200 Ft, a felnőttek pedig 300 Ft-ért vehetik igénybe az új szolgáltatást.   
  
Forrás:   
<http://budapest.hu/Lapok/2015/november-6-an-utnak-indul-a-budapesti-setajarat.aspx>

Összeállították és szerkesztették: az ügyfélszolgálat munkatársai

----------------------------------------

A VGYKE ügyfélszolgálatának elérhetőségei:  
Cím: 1146 Budapest, Hermina út 57. földszint  
Telefon: 06-1/384-5541  
Fax: 06-1/422-0439  
E-mail: [ugyfel@vgyke.com](javascript:fm.eMailClicked.raise('ugyfel@vgyke.com');)  
Félfogadás:  
Hétfő: 08:00-16:00,   
Kedd: 08:00-16:00   
Szerda: 08:00-18:00,   
Csütörtök: 08:00-17:00.   
Péntek 08:00-13.00   
  
A VGYKE weboldalának címe: <http://www.vgyke.com/>  
A VGYKE megtalálható a Facebookon is az alábbi linkre kattintva: <http://www.facebook.com/vgyke>  
A listára az alábbi címre küldhet levelet: [listaadmin@vgyke.com](javascript:fm.eMailClicked.raise('listaadmin@vgyke.com');)  
A levelezési listáról információt itt talál: <http://vgyke.com/mailman/listinfo/hirlevel_vgyke.com> Ha le szeretne iratkozni, küldjön emailt az alábbi címre: [hirlevel-request@vgyke.com](javascript:fm.eMailClicked.raise('hirlevel-request@vgyke.com');)  
Részletes ismertetőt kaphat a beállításokról, ha egy 'help' tartalmú levelet (a tárgyban vagy a törzsben feltüntetve, aposztrófok nélkül) küld a fenti címre.